

**МОНГОЛ УЛСЫН ЗАСГИЙН ГАЗРЫН ТОГТООЛ**

|  |  |  |
| --- | --- | --- |
| 2014 оны 10 дугаар сарын 18-ны өдөр |  | Улаанбаатар хот |

**Дугаар 341**

**ХӨТӨЛБӨР БАТЛАХ ТУХАЙ**

Удаан задардаг органик бохирдуулагчийн тухай Стокгольмын конвенцийг хэрэгжүүлэх зорилгоор Монгол Улсын Засгийн газраас ТОГТООХ нь:

1. “Удаан задардаг органик бохирдуулагчийн тухай үндэсний хөтөлбөр”-ийг 1 дүгээр, Хөтөлбөрийг хэрэгжүүлэх үйл ажиллагааны төлөвлөгөөг 2 дугаар хавсралт ёсоор тус тус баталсугай.

2. Үндэсний хөтөлбөрийг эрхлэх ажлынхаа хүрээнд болон тухайн нутаг дэвсгэрийнхээ хэмжээнд хэрэгжүүлэхэд шаардагдах хөрөнгийг тухайн жилийн төсөвт тусгаж, олон улсын байгууллага, хандивлагчдын зээл, тусламжийг чиглүүлэх арга хэмжээ авахыг Байгаль орчин, ногоон хөгжлийн сайд С.Оюун, аймаг, нийслэлийн Засаг дарга нарт үүрэг болгосугай

3. Энэ тогтоол гарсантай холбогдуулан “Удаан задардаг органик бохирдуулагчийн тухай үндэсний хөтөлбөр батлах тухай” Засгийн газрын 2006 оны 5 дугаар сарын 3-ны өдрийн 99 дүгээр тогтоолыг хүчингүй болсонд тооцсугай.

Монгол Улсын Ерөнхий сайд                                             Н.АЛТАНХУЯГ

Байгаль орчин, ногоон

хөгжлийн сайд                                                                     С.ОЮУН

*Засгийн газрын 2014 оны 341 дүгээр
                                                     тогтоолын 1 дүгээр хавсралт*

**“УДААН ЗАДАРДАГ ОРГАНИК БОХИРДУУЛАГЧИЙН ТУХАЙ”
ҮНДЭСНИЙ ХӨТӨЛБӨР**

**Нэг. Нийтлэг үндэслэл**

Монгол Улс химийн бодисын аюулгүй байдлын олон улсын гэрээ хэлэлцээрүүдэд нэгдэн орж, тэдгээрийн шийдвэр, заалтыг хэрэгжүүлэхэд чиглэсэн үйл ажиллагаануудыг авч хэрэгжүүлж байгаагийн нэг илрэл нь Удаан задардаг органик бохирдуулагчийн тухай Стокгольмын конвенцид  нэгдэн орсон явдал юм.

Удаан задардаг органик бохирдуулагч (УЗОБ) нь хлор, бром, фтор агуулсан галогент нүүрс-устөрөгчид бөгөөд маш тогтвортой (амархан задардаггүй), онцгой хортой, хоруу чанараа алдахгүйгээр хол зайд зөөвөрлөгдөх чадвартай байдаг. УЗОБ нь хүний биед орж биохуримтлал, биосоронзлол үүсгэх ба дотоод шүүрэл, дархлаа, дээд мэдрэл, нөхөн үржихүйн системд нөлөөлөн, хорт хавдар, чихрийн шижин, үргүйдэл, дархлаа хомсдол, дотоод шүүрлийн системийн хямрал, арьсны өвчлөл, мэдрэлийн согог зэрэг өвчнүүдийг үүсгэнэ. Үүгээр ч зогсохгүй  эхийн хэвлий дэх урагт нөлөөлж, эхийн сүүгээр дамжин үр удмыг  хордуулдаг.

УЗОБ-дад пестицид, үйлдвэрийн химийн бодис, түүнчлэн зарим бүтээгдэхүүний үйлдвэрлэлийн явцад болон шатаалтын процессоос зориудын бусаар үүсдэг бодисууд орно.

УЗОБ-ийн хор аюулыг дэлхийн улс орнууд хүлээн зөвшөөрч, 2001 оны 5 дугаар сард УЗОБ-ийн хор нөлөөллөөс хүний эрүүл мэнд, байгаль орчныг хамгаалах зорилго бүхий Удаан задардаг органик бохирдуулагчийн тухай Стокгольмын конвенцийг баталж, 2004 онд конвенци хүчин төгөлдөр болсон ба уг конвенцид Монгол Улс 2004 онд нэгдэн орсон.

Уг конвенцийн хавсралтад одоогоор 23 бодис орсон бөгөөд үйлдвэрлэл, хэрэглээг нь дэлхий нийтээр зогсоож, нөөц, хаягдлыг байгаль орчинд ээлтэй аргаар “Устгах” бодисуудыг А, тодорхой тоо хэмжээгээр үйлдвэрлэж, хяналттайгаар  ашиглах  “Хязгаарлах” бодисуудыг Б, харин В хавсралтад “Зориудын бус үйлдвэрлэл”-ээс үүсдэг бодисуудыг оруулсан байдаг.

Монгол Улс дах УЗОБ-ийн хэрэглээ ба ялгарал

Монгол Улс УЗОБ-пестицидээс гексахлорциклогексаныг (ГХЦГ), гексахлорбензол, хлордан, альдрин, дильдринийг хэрэглэж байсан. Эдгээрээс ГХЦГ-ыг хамгийн их хэмжээгээр ОХУ-аас импортолж, 1958-1989 онд малын гадаад шимэгчтэй тэмцэх, хашаа бууц ариутгах, бэлчээр, таримал ургамлын хорлогч шавьж, царцаатай тэмцэхэд  хэрэглэж байсан байна.

Мал угаалгын ванн, пестицидийн агуулах, цацаж хэрэглэж байсан газруудад хөрсний бохирдол үүссэн нь  шинжилгээгээр нотлогдсон ба устгах шаардлагатай 5 тн гаруй ГХЦГ  хадгалагдаж байна.

Конвенциор УЗОБ-ийн үйлдвэрийн химийн бодис болох гексабромдифенилийн эфир ба гептабромдифенилийн эфир, тетрабромдифенилийн эфир ба пентабромдифенилийн эфир (ПБДЭ) агуулсан бүтээгдэхүүний импорт  хэрэглээг бууруулах,  хог хаягдлыг 2030 он гэхэд байгаль орчинд ээлтэй аргаар устгаж дуусгах үүргийг Талууд хүлээдэг. Эдгээр бодисуудыг цахилгаан болон цахим хэрэгсэл (ЦЦХ), автотээврийн хэрэгсэл, гэр ахуйн тавилга, нийлэг хивс зэрэгт өргөн хэрэглээний олон бүтээгдэхүүнд галд тэсвэрлэх чадварыг нэмэгдүүлэх зорилгоор нэмдэг.

ПБДЭ нь катодын туяаны хоолойтой (КТХ) дэлгэц бүхий ЦЦХ-д агуулагддаг бөгөөд улсын хэмжээнд нийт 328210 ш КТХ-той телевизор, 140480 ш КТХ-той дэлгэц бүхий компьютер ашиглагдаж, тэдгээрт 4.2 т ПБДЭ агуулагдаж байна. Үүнээс жилд 276.9 тн дэлгэц, 1154.3 тн  телевизор хаягдал болохоор байгаа юм.

ПБДЭ-ийг автотээврийн хэрэгслийн хуванцар болон полиуретан эд ангийн галд тэсвэрлэх чадварыг нь нэмэгдүүлэх зорилгоор 1975-2004 онд хэрэглэж байсан бөгөөд улсын хэмжээнд 2013 оны байдлаар 1975 оноос 2004 оны хооронд үйлдвэрлэсэн нийт 444184 тээврийн хэрэгсэл бүртгэгдэж, улсын бүртгэлээс 2010-2012 онд  1171 тээврийн хэрэгсэл хасагджээ. Ашиглагдаж байгаа болон бүртгэлээс хасагдсан тээврийн хэрэгслийн хуванцар болон полиуретан эд ангид нийт 58,1 т ПБДЭ агуулагдаж байна.

Дээр дурдсан хортой бодис агуулсан хаягдлыг цуглуулах, дахин боловсруулах, устгах менежментийн систем байхгүйгээс ахуйн хог хаягдлын цэгт хаягдаж байна.

Диоксины ялгарлын тооллогоор улсын хэмжээнд эх үүсвэрүүдээс жилд 139 г TEQ (грамм хорын эквивалент)  диоксин, фуран ялгарч байгаагийн 42.6 % нь ил шатаалтаас, 29.7 % нь эмнэлгийн хог хаягдлын шатаалтаас, 6.56 % нь хог хаягдлын ландфиллээс үүсч байгааг тогтоолоо. Өөрөөр хэлбэл нийт ялгарлын 78.8 % нь хогтой холбоотой үйл ажиллагаанаас үүсч байна.

Үлдсэн нь дулаан, цахилгааны үйлдвэрлэл, өргөн хэрэглээний бүтээгдэхүүний үйлдвэрлэл, төмөрлөг, эрдсийн бүтээгдэхүүний үйлдвэрлэлээс ялгарч байна. Нийт ялгарч буй диоксин, фураны 79.7% нь агаарт,  9.9 % нь хаягдал байдлаар хөрсөнд хаягддаг бол 7.7 %  нь үйлдвэрлэсэн бүтээгдэхүүнд агуулагдаж үлддэг байна.

**Үндэсний хөтөлбөрийн хэрэгжилт**

Монгол Улс анхны Удаан задардаг органик бохирдуулагчийн тухай үндэсний хөтөлбөрөө 2006 онд баталсан бөгөөд энэхүү хөтөлбөрийн хүрээнд дараах арга хэмжээнүүдийг авч хэрэгжүүллээ.

1) УЗОБ-ийн тухай Стокгольмын конвенцийн хавсралтад орсон 18 бодисыг Монгол Улсад ашиглахыг хориглож, 1 бодисын хэрэглээг  хязгаарлан, “Полихлортбифенилийн (ПХБ) бүртгэл хөтлөх, цуглуулах, тээвэрлэх, хадгалах, устгах, импортлох, экспортлох, хил дамжуулан тээвэрлэх журам”-ыг батлуулан мөрдүүлж байна.

Хог хаягдлын тухай, Байгаль орчинд нөлөөлөх байдлын үнэлгээний тухай хуулиудад тодорхой заалтуудыг тусган, хөрс, агаар, ундны ус, газрын доорх ус болон аюултай хог хаягдал шатаах зуухны стандартад УЗОБ-ийн үзүүлэлтийг оруулж,  шинжилгээний аргын олон улсын стандартуудыг үндэсний стандарт болгон батлууллаа.

2) Үндэсний хөтөлбөрийн “ПХБ агуулсан тоног төхөөрөмжийн хэрэглээг 2020 он гэхэд зогсоож, хог хаягдал болон бохирдсон газрыг цэвэрлэх” тэргүүлэх зорилтын хүрээнд ПХБ агуулсан байж болох эрчим хүчний тосон тоног төхөөрөмжийн тооллогыг улсын хэмжээнд явуулж, шинжилгээнд хамруулан шошгожуулж, мэдээллийн сан бий болгов.

“Цахилгаан дамжуулах үндэсний сүлжээ” ТӨХК-ийн дэргэд ПХБ цэвэрлэх цехийг байгуулан, Итали улсын технологи, тоног төхөөрөмжөөр тоноглон, одоогийн байдлаар 600 гаруй тонн бохирдсон тоног төхөөрөмжийг цэвэрлээд байна. Энэ технологи нь ПХБ-ийг цэвэрлээд зогсохгүй тосны бусад үзүүлэлтийг сайжруулж,  трансформаторын үйлчилгээг давхар хийдгээрээ онцлог бөгөөд ингэснээр тоног төхөөрөмжийн  насжилт уртасч, цэвэрлэсэн тосоо эргүүлэн ашиглах боломжтой болдог.

3) УЗОБ-пестицидүүдийн хэрэглээ болон импортыг хориглосон хууль эрх зүйн орчныг бүрдүүлж, хэрэгжилтийг ханган ажиллаж байна.

4) Зориудын бусаар үүсдэг УЗОБ-ийн эх үүсвэрт боломжит арга технологи, байгальд ээлтэй практик (БАТ/БЭП) нэвтрүүлэх жишиг төслийг “Дулааны цахилгаан станц-4”-ийн 8 дугаар зууханд хэрэгжүүлж, БАТ/БЭП-ийн аргачлалуудыг орчуулан сурталчлах ажлыг хийж байна.

5) Олон нийт, зорилтот бүлгүүдэд (эрчим хүч, байгаль орчин, гааль, мэргэжлийн хяналт, эрүүл мэндийн салбарын ажиллагсад, эрдэмтэн судлаачид, их, дээд, дунд сургуулийн багш нарт) зориулсан сургалтуудыг хийж, гарын авлага, тараах материал,  сурталчилгааны нэвтрүүлэг бэлтгэн сурталчилж байна.

“Химийн хорт болон аюултай бодис ба УЗОБ” сурах бичиг гарган,  НҮБ-ын Аж үйлдвэрийн хөгжлийн байгууллагаас боловсруулсан “Ногоон зуух”  сургалтын материалыг орчуулан сургалтад ашиглаж эхэллээ.

Өндөр хөгжилтэй орнуудад мэргэжилтнүүдийг УЗОБ-ийн менежмент, тэргүүний технологитой танилцах, шинжилгээ хийх арга зүйд суралцах сургалтад хамруулан чадавхижууллаа.

6) УЗОБ-ийн хяналт-шинжилгээ ба судалгаа, шинжилгээний чадавх бий болгох зорилгоор БОНХЯ, ШУА-тай хамтран Удаан задардаг бохирдуулагчийн лаборатори байгуулж, ПХБ-ийн шинжилгээний хийн хроматограф (GC), диоксин тодорхойлох хийн хроматограф/масс спектрийн багаж (GC/MS MS), хуванцарт фтор, хлор, бром тодорхойлох түргэвчилсэн шинжилгээний рентген флоуресценцийн багаж (X-ray) агаараас диоксин, фураны дээж авах төхөөрөмж зэргээр тоноглож,  ажиллагсдыг сургаж дадлагажууллаа.

**УЗОБ-ийн хөтөлбөрийг шинэчлэх шаардлага**

УЗОБ-ийн тухай Стокгольмын конвенцийн Талуудын 4 дүгээр бага хурлаас 2009 онд 9 бодис, 2011 онд хуралдсан 5 дугаар бага хурлаас 1 бодис нэмж орсонтой холбоотойгоор Талуудад үндэсний хөтөлбөрөө энэ нэмэлт орсноос хойш 2 жилийн дотор шинэчилж, холбогдох арга хэмжээг авч хэрэгжүүлэхийг үүрэг болгосон.

Энэхүү шаардлагын дагуу УЗОБ-ийн тооллогыг пестицид, үйлдвэрийн химийн бодис, диоксин ба фуран, ПХБ гэсэн 4 чиглэлээр 2013 онд хийж, нөхцөл байдлыг тогтоосны үндсэн дээр цаашид УЗОБ-ийн талаар авч хэрэгжүүлэх арга хэмжээг шаардлага, ач холбогдлоор нь эрэмбэлэн зорилго, зорилтыг тодорхойлж, тэдгээрийг хэрэгжүүлэх үйл ажиллагааны төлөвлөгөөг боловсрууллаа.

**Хоёр. Үндэсний хөтөлбөрийн зорилго, зорилт**

2.1. УЗОБ-ийн хор нөлөөллөөс байгаль орчин, хүний эрүүл мэндийг хамгаалахад энэхүү хөтөлбөрийн зорилго оршино.

2.2. Энэ хөтөлбөрийн зорилгыг хангахад дараах зорилтуудыг дэвшүүлж байна:

2.2.1. УЗОБ-той холбоотой үйл ажиллагааг зохицуулах хууль эрх зүйн орчныг сайжруулах;

2.2.2. шинэ-УЗОБ-үйлдвэрийн химийн бодис агуулсан бүтээгдэхүүний хаягдлыг цуглуулах, дахин боловсруулах, байгаль орчинд ээлтэй аргаар устгах зохистой менежментийг бий болгох замаар УЗОБ-ийн байгаль орчинд ялгарах ялгарлыг бууруулах, улмаар хүний эрүүл мэндэд нөлөөлөх нөлөөллийг багасгах;

2.2.3. эх  үүсвэрээс  ялгарах  зориудын   бусаар   үүсдэг   УЗОБ-ийн   ялгарлыг бууруулах;

2.2.4. УЗОБ-пестицидээр   бохирдсон   газрыг   олж   тогтоон,   цэвэрлэх   арга хэмжээг авч хэрэгжүүлэх;

2.2.5. полихлортбифенилгүй орон болох.

**Гурав. Хөтөлбөрийн үндсэн зарчим**

3.1.  Хөтөлбөрийг хэрэгжүүлэхэд дараах үндсэн зарчмыг баримтална:

3.1.1. УЗОБ-ийн тухай Стокгольмын конвенцийн үндсэн зарчим, чиглэлийг баримтална;

3.1.2. Монгол Улсын хууль тогтоомж, төрөөс баримтлах бодлоготой уялдсан байна.

**Дөрөв. Хэрэгжүүлэх үе шат**

4.1. УЗОБ-ийн тухай үндэсний хөтөлбөрийн зорилтыг  хэрэгжүүлэх хугацааг 2 үе шаттай байхаар тодорхойлж байна.

 I үе шат (2014-2020 он)-Хөтөлбөрийг хэрэгжүүлэх эрх зүйн орчныг сайжруулах, хог хаягдал, аюултай хог хаягдал, ялангуяа УЗОБ агуулсан хог хаягдлыг байгаль орчинд ээлтэй аргаар цуглуулах, дахин боловсруулах, устгах менежментийг бий болгох, УЗОБ бодисуудыг тодорхойлох лабораторийн чадавхийг бий болгох арга хэмжээг авч хэрэгжүүлнэ.

II үе шат (2020-2040 он)-УЗОБ агуулсан бараа бүтээгдэхүүний хэрэглээг зогсоох, нөөц хаягдлыг устгах, бохирдсон газруудыг хоргүйжүүлэх, үүсэлтийг бууруулах арга  хэмжээг авч хэрэгжүүлнэ.

**Тав. Хөтөлбөрийг хэрэгжүүлэх үйл ажиллагаа**

5.1. УЗОБ-той холбоотой үйл ажиллагааг зохицуулах хууль эрх зүйн орчныг сайжруулах зорилтын хүрээнд дараах үйл ажиллагааг хэрэгжүүлнэ:

5.1.1. УЗОБ-той холбоотой үйл ажиллагааг зохицуулах хууль эрх зүйн орчныг сайжруулах, шинжилгээний болон зөвшөөрөгдөх хэмжээний стандартыг шинэчлэх, шинээр гаргах.

5.2. Шинэ-УЗОБ-үйлдвэрийн химийн бодис агуулсан бүтээгдэхүүний хаягдлыг цуглуулах, дахин боловсруулах, байгаль орчинд ээлтэй аргаар устгах зохистой менежментийг бий болгох замаар УЗОБ-ийн байгаль орчинд ялгарах ялгарлыг бууруулах, улмаар хүний эрүүл мэндэд нөлөөлөх нөлөөллийг багасгах зорилтын хүрээнд дараах үйл ажиллагааг хэрэгжүүлнэ:

5.2.1. шинэ-УЗОБ-үйлдвэрийн химийн бодис агуулсан бүтээгдэхүүний хаягдлыг цуглуулах, дахин боловсруулах, байгаль орчинд ээлтэй аргаар устгах зохистой менежментийг бий болгох;

5.2.2. шинэ-УЗОБ-үйлдвэрийн химийн бодис агуулсан бүтээгдэхүүний импорт, хэрэглээг бууруулах;

5.2.3. шинэ-УЗОБ-үйлдвэрийн химийн бодисыг тодорхойлох, судалгаа хийх лабораторийн чадавх бий болгох, боловсон хүчнийг бэлтгэх.

5.3. Эх үүсвэрээс ялгарах зориудын бусаар үүсдэг УЗОБ-ийн ялгарлыг бууруулах зорилтын хүрээнд дараах үйл ажиллагааг хэрэгжүүлнэ:

5.3.1. хог хаягдлын ил шатаалтаас үүсэх диоксин, фураны ялгарлыг бууруулах;

5.3.2. эмнэлгийн хог хаягдлын шатаалтаас үүсэх диоксин, фураны ялгарлыг бууруулах;

5.3.3. цахилгаан станцын зуух, уурын болон ус халаагуурын зуух, гэрийн зуух зэрэг нүүрсээр ажилладаг зуухнаас ялгарах диоксин, фураны ялгарлыг бууруулахад БАТ/БЭП нэвтрүүлэх.

5.4. УЗОБ-пестицидээр бохирдсон газрыг олж тогтоон, цэвэрлэх арга хэмжээг авч хэрэгжүүлэх зорилтын хүрээнд дараах үйл ажиллагааг хэрэгжүүлнэ:

5.4.1. УЗОБ-пестицидээр бохирдсон газрыг олж тогтоох, цэвэрлэх арга хэмжээг авч хэрэгжүүлэх;

5.4.2. УЗОБ-пестицидийн хаягдлыг байгаль орчинд ээлтэй аргаар устгах.

5.5. Полихлортбифенилгүй орон болох зорилтын хүрээнд дараах үйл ажиллагааг хэрэгжүүлнэ:

5.5.1. ПХБ агуулсан тоног төхөөрөмжийн хэрэглээг 2020 он гэхэд зогсоож, ПХБ агуулсан тоног төхөөрөмж, хог хаягдлыг байгаль орчинд ээлтэй аргаар 2020 он гэхэд цэвэрлэж дуусгах;

5.5.2. ПХБ-ээр бохирдсон газруудыг олж тогтоох, цэвэрлэх арга хэмжээг авч хэрэгжүүлэх.

**Зургаа. Хөтөлбөрийн удирдлага, зохион байгуулалт,
санхүүжилт**

6.1. Хөтөлбөрийн хэрэгжилтийг улсын хэмжээнд зохион байгуулах, зохицуулах, хяналт тавих үүргийг байгаль орчны асуудал эрхэлсэн төрийн захиргааны төв байгууллага хэрэгжүүлнэ.

6.2. Хөтөлбөрийг хэрэгжүүлэхэд шаардагдах санхүүжилтийг дараах эх үүсвэрээс бүрдүүлнэ:

6.2.1. Даян дэлхийн байгаль орчны сангийн санхүүгийн туслалцаа;

6.2.2. олон улсын байгууллага, хандивлагч орны зээл, тусламж;

6.2.3. байгууллага, аж ахуйн нэгжийн хөрөнгө;

6.2.4. улсын болон орон нутгийн төсөв;

6.2.5. байгаль хамгаалах сан;

6.2.6. бусад.

**Долоо. Гарах үр дүн, түүнийг тайлагнах**

7.1. Хөтөлбөрийг хэрэгжүүлснээр дараах үр дүнд хүрэх болно:

7.1.1. УЗОБ агуулсан бараа бүтээгдэхүүн, хог хаягдалтай холбоотой үйл ажиллагааг зохицуулах эрх зүйн орчин боловсронгуй болно;

7.1.2. аюултай хог хаягдал, цахим болон цахилгаан хэрэгсэл болон авто тээврийн хэрэгслийн хог хаягдлыг цуглуулах, тээвэрлэх, дахин боловсруулах, хадгалах, устгах менежментийн систем бий болно;

7.1.3. УЗОБ агуулсан бараа бүтээгдэхүүний хэрэглээ буурна;

7.1.4. боломжит арга технологи, байгальд ээлтэй практик (БАТ/БЭП) нэвтрүүлэх замаар эх үүсвэрүүдээс үүсэх диоксин ба фураны үүсэлтийг бууруулна;

7.1.5. УЗОБ-ийн эх үүсвэр, бохирдсон газрын нэгдсэн бүртгэл, мэдээллийн сан  бий болно;

7.1.6. УЗОБ-аар бохирдсон газруудыг цэвэрлэнэ;

7.1.7. ПХБ агуулсан тоног төхөөрөмжийн хэрэглээг зогсоож, нөөц хаягдлыг байгаль орчинд ээлтэй аргаар устгаж дуусна;

7.1.8. УЗОБ химийн бодисын судалгаа, хяналт-шинжилгээ, биомониторинг хийх  чадавх бий болно;

7.1.9. хүн амын амьдрах орчны чанар сайжирна.

7.2. Конвенцийн нарийн бичгийн дарга нарын газарт конвенцийн болон үндэсний хөтөлбөрийн тайланг 4 жил тутамд, ПХБ устгах явцын тайланг 5 жил тутамд гаргаж хүргүүлнэ.

7.3. Монгол Улсын Засгийн газарт хөтөлбөрийн биелэлтийн явцын тайланг хагас, бүтэн жилээр, хөтөлбөрийн үр дүнгийн тайланг үе шат бүрээр гаргаж тайлагнана.

---oOo---

*Засгийн газрын 2014 оны 341 дүгээр*

*тогтоолын 2 дугаар хавсралт*

**“УДААН ЗАДАРДАГ ОРГАНИК БОХИРДУУЛАГЧИЙН ТУХАЙ” ҮНДЭСНИЙ ХӨТӨЛБӨРИЙГ ХЭРЭГЖҮҮЛЭХ ҮЙЛ**

**АЖИЛЛАГААНЫ ТӨЛӨВЛӨГӨӨ**

|  |  |  |  |  |
| --- | --- | --- | --- | --- |
| **№** | **Арга хэмжээ** | **Хэрэгжүүлэх хугацаа** | **Санхүүгийн эх үүсвэр** | **Хэрэгжүүлэх байгууллага** |
| Зорилт 1. УЗОБ-той холбоотой үйл ажиллагааг зохицуулах хууль эрх зүйн орчныг сайжруулах |
| Үйл ажиллагаа 5.1.1. УЗОБ-той холбоотой үйл ажиллагааг зохицуулах хууль эрх зүйн орчныг сайжруулах, шинжилгээний болон зөвшөөрөгдөх хэмжээний стандартыг шинэчлэх, шинээр гаргах (Стокгольмын конвенцитай нийцэх байдал: Зүйл 3) |
| 1 | Цахим болон цахилгаан хэрэгслийн хаягдал (ЦЦХХ), ашиглалтаас гарсан автотээврийн хэрэгслийг цуглуулах, задалж ангилан ялгах, дахин боловсруулах, экспортлох, импортлох, устгахтай холбоотой үйл ажиллагааг зохицуулах хууль эрх зүйн орчныг бий болгох | 2015-2020 | - | БОНХЯ,ЗТБХБЯ |
| 2 | Импортын болон үйлдвэрлэж байгаа бараа бүтээгдэхүүнд агуулагдах УЗОБ-ийн зөвшөөрөгдөх дээд хэмжээг стандартаар тогтоох | 2015-2016 | - | БОНХЯ,СХЗГ |
| 3 | Хуучин ЦЦХ болон автотээврийн хэрэгслийн импортыг хязгаарлах хууль эрх зүйн орчин бий болгох | 2015 | - | БОНХЯ, ЗТБХБЯ, ХЗЯ, СЯ, ГЕГ |
| 4 | Импортын хуучин ЦЦХ бүртгэх Уялдуулсан системийн үндэсний код бий болгож, хуучин, шинэ бүтээгдэхүүнийг салгаж бүртгэдэг болох | 2015 | - | БОНХЯ, СЯ, ГЕГ |
| 5 | УЗОБ химийн бодис тодорхойлох шинжилгээний олон улсын стандартыг үндэсний стандарт болгон батлуулах | 2017-2025 | Байгаль хамгаалах сан | БОНХЯ,ШУА, СХЗГ |
| 6 | “Ургамал хамгааллын цогц    арга”-ыг хэрэгжүүлэхэд шаардагдах бүтэц бий болгож,  эрх зүйн орчныг сайжруулах | 2015-2016 | Улсын төсөв | ҮХААЯ |
| 7 | Ургамал хамгааллын бодис худалдах үйл ажиллагаанд тавигдах ерөнхий шаардлагын стандарт батлуулж мөрдүүлэх | 2015-2016 | Байгаль хамгаалах сан | ҮХААЯ, БОНХЯ, ЭМЯ |
| Зорилт 2. Шинэ-УЗОБ-үйлдвэрийн химийн бодис агуулсан бүтээгдэхүүний хаягдлыг цуглуулах, дахин боловсруулах, байгаль орчинд ээлтэй аргаар устгах зохистой менежментийг бий болгох замаар УЗОБ-ийн байгаль орчинд ялгарах ялгарлыг бууруулах, улмаар хүний эрүүл мэндэд нөлөөлөх нөлөөллийг багасгах |
| Үйл ажиллагаа 5.2.1. УЗОБ-үйлдвэрийн химийн бодис агуулсан бүтээгдэхүүний хаягдлыг цуглуулах, дахин боловсруулах, байгаль орчинд ээлтэй аргаар устгах зохистой менежментийг бий болгох (Стокгольмын конвенцитай нийцэх байдал: Зүйл 3, Хавсралт А) |
| 1 | Сум, дүүрэг  бүрийг ЦЦХХ болон том овортой хог хаягдлыг цуглуулах зориулалтын цэгтэй болох | Улаанбаатар хот:2015-2018Орон нутаг:2018-2020 | Орон нутгийн төсөв, аж ахуйн нэгж, байгууллагын хөрөнгө | Аймаг, нийслэлийн ЗДТГ,БОНХЯ |
| 2 | Дахин боловсруулах боломжгүй аюултай хог хаягдлыг булшлах зориулалтын ландфиллийг Улаанбаатар хот болон орон нутагт бүсчилж байгуулах | Улаанбаатар хот:2015-2018Орон нутаг:2018-2025 | Орон нутгийн төсөв, аж ахуйн нэгж, байгууллагын хөрөнгө | Аймаг, нийслэлийн ЗДТГ,БОНХЯ, ЗТБХБЯ |
| 3 | ЦЦХХ болон ашиглалтаас гарсан автотээврийн хэрэгслийг цуглуулах, задалж ангилан ялгах, дахин боловсруулах, экспортлох, импортлох, устгахтай холбоотой үйл ажиллагаа эрхлэх аж ахуйн нэгжийг дэмжих механизм бий болгох | 2014-2020 |  | БОНХЯ,СЯ |
| 4 | Ашиглалтаас гарсан автотээврийн хэрэгсэл, түүний эд ангийг дахин боловсруулах үйлдвэр байгуулах | 2015-2020 | Улсын төсөв, аж ахуйн нэгж, байгууллагын хөрөнгө | ЗТБХБЯ, БОНХЯ, ҮХААЯ |
| 5 | УЗОБ үйлдвэрийн химийн бодис агуулсан бараа бүтээгдэхүүний хаягдал, тэдгээрээс хүний эрүүл мэнд, байгаль орчинд үзүүлэх хор нөлөөллийн талаар сургалт, сурталчилгааны ажил зохион байгуулах | Хөтөлбөр хэрэгжих хугацаанд | ДДБОС, олон улсын байгууллага, хандивлагч орны санхүүжилт, Байгаль хамгаалах сан | БОНХЯ, ЭМЯ,БШУЯ |
| Үйл ажиллагаа 5.2.2.УЗОБ-үйлдвэрийн химийн бодис агуулсан бүтээгдэхүүний импорт, хэрэглээг бууруулах (Стокгольмын конвенцитай нийцэх байдал: Зүйл 3, Хавсралт А) |
| 1 | Гаалийн болон хилийн мэргэжлийн хяналт тавих чадавхийг сайжруулах | 2016-2018 | Улсын төсөв | БОНХЯ, ГЕГ, МХЕГ |
| 2 | УЗОБ-ийг орлуулах бодис агуулсан бүтээгдэхүүний талаар судалгаа хийх, тэдгээрийн хэрэглээг дэмжих | Хөтөлбөр хэрэгжих хугацаанд |  |  |
| 3 | Шинэ-УЗОБ үйлдвэрийн химийн бодис агуулсан бараа бүтээгдэхүүн импортлох, худалдах үйл ажиллагаа эрхлэгчид,  хяналтын байгууллагын ажилтнууд, олон нийтэд тэдгээрээс хүний эрүүл мэнд, байгаль орчинд үзүүлэх хор нөлөөллийн талаар сургалт, сурталчилгааны ажил зохион байгуулах | Хөтөлбөр хэрэгжих хугацаанд | ДДБОС, олон улсын байгууллага, хандивлагч орны санхүүжилт, Байгаль хамгаалах сан | БОНХЯ, ЭМЯ |
| Үйл ажиллагаа 5.2.3. Шинэ-УЗОБ үйлдвэрийн химийн бодисыг тодорхойлох, судалгаа хийх лабораторийн чадавх бий болгох, боловсон хүчнийг бэлтгэх (Стокгольмын конвенцитай нийцэх байдал: Зүйл 11, Хавсралт А) |
| 1 | Шинэ-УЗОБ үйлдвэрийн химийн бодис тодорхойлох лаборатори байгуулж, боловсон хүчнийг бэлтгэх | 2016-2018 | Улсын төсөв | БОНХЯ,БШУЯ, ШУА |
| 2 | Шинэ-УЗОБ үйлдвэрийн химийн бодисын бохирдлын судалгаа хийх | 2016-2018 | Байгаль хамгаалах сан, Шинжлэх ухаан, технологийн сан | БОНХЯ, ГЕГ, МХЕГ |
| 3 | Шинэ-УЗОБ үйлдвэрийн химийн бодисын  биомониторингийн судалгаа хийх чадавх бий болгох | 2020-2030 | Улсын төсөв, олон улсын байгууллага, хандивлагч орны санхүүжилт, Шинжлэх ухаан, технологийн сан | ЭМЯ, БШУЯ, БОНХЯ, ШУА |
| 4 | Шинэ-УЗОБ үйлдвэрийн химийн бодисын  эрүүл мэндийн нөлөөллийн үнэлгээ хийх | 2020-2030 | Улсын төсөв, олон улсын байгууллага, хандивлагч орны санхүүжилт, Шинжлэх ухаан, технологийн сан | ЭМЯ, БОНХЯ, БШУЯ, ШУА |
| Зорилт 3. Эх үүсвэрээс ялгарах зориудын бусаар үүсдэг УЗОБ-ийн ялгарлыг бууруулах |
| Үйл ажиллагаа 5.3.1. Хог хаягдлын ил шатаалтаас үүсэх диоксин, фураны ялгарлыг бууруулах (Стокгольмын конвенцитай нийцэх байдал:  Зүйл 5, Хавсралт С) |
| 1 | Хог хаягдлыг эх үүсвэр дээр ангилан ялгах, цуглуулах, тээвэрлэх механизмыг боловсронгуй болгох | 2015-2025 | Улсын болон орон нутгийн төсөв, аж ахуйн нэгж, байгууллагын хөрөнгө | Аймаг, нийслэлийн ЗДТГ, БОНХЯ |
| 2 | Хог хаягдлыг эргүүлэн ашиглах, дахин боловсруулах үйл ажиллагаа эрхлэх аж ахуйн нэгж, иргэнийг дэмжих, урамшуулах механизм бий болгох | 2015-2020 | Улсын болон орон нутгийн төсөв | БОНХЯ,СЯ, аймаг, нийслэлийн ЗДТГ |
| 3 | Аймаг нийслэлийн, хог хаягдлын төвлөрсөн цэгүүдийг ариун цэврийн шаардлага хангасан ландфиллд шилжүүлэх, шаардлагатай тоног төхөөрөмж, машин техникээр хангах | 2015-2025 | Улсын болон орон нутгийн төсөв, аж ахуйн нэгж, байгууллагын хөрөнгө, олон улсын байгууллага, хандивлагч орны санхүүжилт | Аймаг, нийслэлийн ЗДТГ, БОНХЯ, ЗТБХБЯ |
| 4 | Сум, суурин газрын хог хаягдлын задгай цэгүүдийг ариун цэврийн шаардлага хангасан ландфиллд шилжүүлэх, шаардлагатай тоног төхөөрөмж, машин техникээр хангах | 2020-2030 | Орон нутгийн төсөв, аж ахуйн нэгж, байгууллагын хөрөнгө | Аймаг, сумын ЗДТГ, БОНХЯ, ЗТБХБЯ |
| 5 | Ил задгай хуримтлагдсан хур хог хаягдлыг цэвэрлэх, эргэж үүсгэхгүй байх арга хэмжээг авч хэрэгжүүлэх | 2015-2018 | Орон нутгийн төсөв | Аймаг, сумын ЗДТГ, БОНХЯ,ЗТБХБЯ |
| 6 | Хог хаягдлын шатаалтаас хүний эрүүл мэнд, байгаль орчинд үзүүлэх сөрөг нөлөөлөл, хог хаягдлын менежментийн талаар сургалт, сурталчилгааны ажлыг зохион байгуулах | Хөтөлбөр хэрэгжих хугацаанд | ДДБОС, олон улсын байгууллага, хандивлагч орны санхүүжилт, Байгаль хамгаалах сан | БОНХЯ, ЭМЯ |
| Үйл ажиллагаа 5.3.2. Эмнэлгийн хог хаягдлын шатаалтаас үүсэх диоксин, фураны ялгарлыг бууруулах (Стокгольмын конвенцитой нийцэх байдал:  Зүйл 5, Хавсралт С) |
| 1 | Эмнэлгийн хог хаягдлыг шатаалтын бус устгах технологид шилжүүлэх арга хэмжээг шат дараатайгаар авч хэрэгжүүлэх | 2015-2025 | Улсын төсөв | ЭМЯ |
| 2 | Аюултай хог хаягдлыг байгаль орчинд ээлтэй аргаар шатааж устгах байгууламж байгуулах | 2015-2020 | Улсын төсөв, аж ахуйн нэгж, байгууллагын хөрөнгө | БОНХЯ, ЭМЯ |
| 3 | Эмнэлгийн хог хаягдлыг цуглуулах, тээвэрлэх, устгах механизмыг боловсронгуй болгох | 2020-2030 | Улсын болон орон нутгийн төсөв | ЭМЯ, БОНХЯ,аймаг, нийслэлийнЗДТГ |
| 4 | Эмнэлгийн хог хаягдлын мэдээллийн нэгдсэн сан, сүлжээ бий болгох | 2015-2018 | Улсын төсөв | ЭМЯ, БОНХЯ,аймаг, нийслэлийн ЗДТГ |
| 5 | Сургалт, семинар, сурталчилгаа зохион байгуулах | Хөтөлбөр хэрэгжих хугацаанд | Улсын төсөв, олон улсын байгууллага, хандивлагч орны санхүүжилт, Байгаль хамгаалах сан | ЭМЯ, БОНХЯ,аймаг, нийслэлийн ЗДТГ |
| Үйл ажиллагаа 5.3.3. Цахилгаан станцын зуух, уурын ус халаагуурын зуух, гэрийн зуух зэрэг нүүрсээр ажилладаг зуухнаас ялгарах диоксин, фураны ялгарлыг бууруулахад боломжит арга технологи, байгальд ээлтэй практик (БАТ/БЭП) нэвтрүүлэх (Стокгольмын конвенцитой нийцэх байдал:  Зүйл 5, Хавсралт С) |
| 1 | Цахилгаан станцын зуух, уурын болон ус халаагуурын зууханд БАТ/БЭП нэвтрүүлэх арга хэмжээг шат дараатай авч хэрэгжүүлэх | Хөтөлбөр хэрэгжих хугацаанд | Улсын төсөв, ДДБХС, Цэвэр агаар сан | УУЭХЯ, БОНХЯ |
| 2 | Цахилгаан станцуудыг шаталтын горим, ялгарлыг хянах автомат удирдлагын системтэй болгох | Хөтөлбөр хэрэгжих хугацаанд | Улсын төсөв | УУЭХЯ, БОНХЯ |
| 3 | Түүхий нүүрсний хэрэглээг бууруулах | 2015-2020 |  | БОНХЯ, УУЭХЯ, ҮХААЯ,  аймаг, нийслэлийн ЗДТГ |
| 4 | Нүүрсээр ажилладаг зуухнаас ялгарах ялгарлыг хянах        хяналт-шинжилгээний чадавхийг бий болгох | 2015-2020 | Улсын төсөв, Цэвэр агаар сан, Байгаль хамгаалах сан | БОНХЯ, ШУА |
| 5 | Дулааны цахилгаан станц, дулааны станцын уурын ба ус халаах зуухны ашиглалтын үед агаар мандалд хаях утааны найрлага дахь агаар бохирдуулах зарим бодисын зөвшөөрөгдөх дээд хэмжээний стандартад диоксин, фуран, мөнгөн усны үзүүлэлтийг оруулах | 2020 |  | БОНХЯ,ЭМЯ,СХЗГ |
| 6 | Эрчим хүчний үр ашигтай технологийг  сурталчлах, нэвтрүүлэх талаар арга хэмжээ авч хэрэгжүүлэх | Хөтөлбөр хэрэгжих хугацаанд | Улсын төсөв, олон улсын байгууллага, хандивлагч орны санхүүжилт | УУЭХЯ, БОНХЯ |
| 7 | БАТ/БЭП талаарх мэдлэгийг дээшлүүлэх сургалт, сурталчилгааг зохион байгуулах | 2015-2020 | ДДБХС, олон улсын байгууллага, хандивлагч орны санхүүжилт, Байгаль хамгаалах сан | БОНХЯ,УУЭХЯ, ЗТБХБЯ, аймаг, нийслэлийн ЗДТГ |
| 8 | “Ногоон зуух” хөтөлбөрийг эрчим хүчний салбарын боловсон хүчин бэлтгэдэг их, дээд сургуулийн сургалтын хөтөлбөрт оруулах | 2015 | ДДБХС, Байгаль хамгаалах сан | БОНХЯ, БШУЯ |
| 9 | Цэвэр түлшний хэрэглээг дэмжих, гэрийн зууханд хог хаягдал шатааснаас үүсэх бохирдлын хор нөлөөллийн талаар олон нийтэд зориулсан сургалт, сурталчилгааг явуулах | Хөтөлбөр хэрэгжих хугацаанд | ДДБХС, Цэвэр агаар сан, Байгаль хамгаалах сан | БОНХЯ, ЭМЯаймаг, нийслэлийн ЗДТГ |
| 10 | Диоксин, фуран, мөнгөн ус зэрэг бохирдуулагчдын  биомониторингийн судалгаа хийх чадавх бий болгох | 2020-2030 | Улсын төсөв, олон улсын байгууллага, хандивлагч орны санхүүжилт, Шинжлэх ухаан, технологийн сан | ЭМЯ, БШУЯ |
| Зорилт 4. УЗОБ-пестицидээр бохирдсон газрыг цэвэрлэх, пестицидийн үлдэгдлийг байгаль орчинд ээлтэй аргаар устгах |
| Үйл ажиллагаа 5.4.1. УЗОБ-пестицидээр бохирдсон газрыг олж тогтоох, цэвэрлэх арга хэмжээг авч хэрэгжүүлэх (Стокгольмын конвенцитой нийцэх байдал:  Зүйл 6,  Хавсралт А) |
| 1 | Пестицид, хүнсний бүтээгдэхүүнд пестицидийн үлдэгдэл тодорхойлох, хөрс, усны  бохирдлыг тогтоох лабораторийн болон мэргэжилтний чадавхийг сайжруулах | 2015-2018 | Улсын төсөв, олон улсын байгууллага, хандивлагч орны санхүүжилт | ҮХААЯ, БОНХЯ, БШУЯ,МХЕГ |
| 2 | УЗОБ-ийн болон бусад пестицидээр бохирдсон газрын судалгааг аймаг, сумаар нарийвчлан явуулж, мэдээллийн сан бий болгох | 2015-2020 | Шинжлэх ухаан, технологийн сан, Байгаль хамгаалах сан | БОНХЯ,ҮХААЯ, МХЕГ |
| 3 | УЗОБ-ийн болон бусад пестицидээр бохирдсон газрыг байгаль орчинд ээлтай аргаар цэвэрлэх арга хэмжээг авч хэрэгжүүлэх | 2018-2040 | Улсын төсөв, олон улсын байгууллага, хандивлагч орны санхүүжилт | БОНХЯ,ҮХААЯ, БШУЯ, МХЕГ, ОБЕГ |
| Үйл ажиллагаа 5.4.2. УЗОБ-пестицидийн хаягдлыг байгаль орчинд ээлтэй аргаар устгах |
| 1 | УЗОБ-ийн болон бусад пестицидийн үлдэгдлийг байгаль орчинд ээлтэй аргаарустгах ажлыг зохион байгуулах | 2018-2024 | Улсын төсөв, олон улсын байгууллага, хандивлагч орны санхүүжилт | БОНХЯ,ҮХААЯ,Аймаг, нийслэлийн ЗДТГ, ОБЕГ, |
| 2 | Биопестицидийн хэрэглээг нэмэгдүүлэх,  “Ургамал хамгааллын цогц арга”-ыг нэвтрүүлэх үндэсний хөтөлбөр, төсөл хэрэгжүүлэх замаар химийн пестицидийн хэрэглээг бууруулах арга хэмжээг авч хэрэгжүүлэх | Хөтөлбөр хэрэгжих хугацаанд | Улсын төсөв, олон улсын байгууллага, хандивлагч орны санхүүжилт, Шинжлэх ухаан, технологийн сан | БОНХЯ,ҮХААЯ |
| 3 | Газар тариалангийн үйлдвэрлэл эрхлэгч аж ахуйн нэгж, иргэдэд ургамал хамгааллын бодисын зориулалт, үйлчлэл, хэрэглээний талаарх мэдлэг түгээх сургалт, семинар, сурталчилгааны ажил зохион байгуулах | Хөтөлбөр хэрэгжих хугацаанд | ДДБХС, Цэвэр агаар сан, Байгаль хамгаалах сан | ҮХААЯ, БОНХЯ, ЭМЯ |
| Зорилт 5.  “Полихлортбифенилгүй орон “ болох |
| Үйл ажиллагаа 5.5.1. ПХБ агуулсан тоног төхөөрөмжийн хэрэглээг 2020 он гэхэд зогсоож, ПХБ агуулсан тоног төхөөрөмж, хог хаягдлыг байгаль орчинд ээлтэй аргаар 2020 он гэхэд цэвэрлэж дуусгах (Стокгольмын конвенцитой нийцэх байдал:  Зүйл 3, Хавсралт А-ын II хэсэг) |
| 1 | ПХБ агуулсан тоног төхөөрөмж, хог хаягдлыг байгаль орчинд ээлтэй аргаар 2020 он гэхэд цэвэрлэж дуусгах | 2015-2020 | Аж ахуйн нэгж, байгууллага | УУЭХЯ,БОНХЯ |
| 2 | ПХБ агуулсан болон бохирдсон байж болох бүтээгдэхүүн, материалын судалгаа хийх | 2020-2024 | Байгаль хамгаалах сан, Шинжлэх ухаан, технологийн сан | БОНХЯ |
| 3 | ПХБ агуулсан болон бохирдсон байж болох бүтээгдэхүүн, материалыг байгаль орчинд ээлтэй аргаар цуглуулах устгах аргачлал бий болгох | 2024-2026 | Байгаль хамгаалах сан | БОНХЯ |
| 4 | ПХБ агуулсан болон бохирдсон байж болох бүтээгдэхүүн, материал болон тэдгээртэй хэрхэн харьцах талаар сургалт сурталчилгаа хийх | Хөтөлбөр хэрэгжих хугацаанд | ДДБОС, олон улсын байгууллага, хандивлагч орны санхүүжилт, Байгаль хамгаалах сан | БОНХЯ |
| Үйл ажиллагаа 5.5.2. ПХБ-ээр бохирдсон газруудыг олж тогтоох, цэвэрлэх арга хэмжээг авч хэрэгжүүлэх (Стокгольмын конвенцитой нийцэх байдал:  Зүйл 6,   Хавсралт А) |
| 1 | ПХБ-ээр бохирдсон газрын судалгаа хийж, мэдээлийн сан бий болгох | 2016-2020 | Байгаль хамгаалах сан, Шинжлэх ухаан, технологийн сан | БОНХЯ, ШУА |
| 2 | ПХБ-ээр бохирдсон газрыг цэвэрлэх арга хэмжээг авч хэрэгжүүлэх | 2020-2040 | Улсын төсөв, олон улсын байгууллага, хандивлагч орны санхүүжилт | БОНХЯ,ШУА, МХЕГ |